b'\n_START_ARTICLE_\nCarlos N\xc3\xba\xc3\xb1ez Mu\xc3\xb1oz\n_START_SECTION_\nBiografia\n_START_PARAGRAPH_\nN\xc3\xa9t de l\'escriptor i pedagog Alb\xc3\xad N\xc3\xba\xc3\xb1ez Dom\xc3\xadnguez, va estudiar en el col\xc2\xb7legi Mart\xc3\xadn C\xc3\xb3dax de Vigo, i a l\'Institut \xc3\x81lvaro Cunqueiro. Als dotze anys, va ser convidat a tocar a l\'Orquestra Simf\xc3\xb2nica de Lorient i, el 1989, va gravar al costat del grup irland\xc3\xa8s The Chieftains la banda sonora de la pel\xc2\xb7l\xc3\xadcula L\'illa del tresor (1990). Amb aquest grup, seguiria col\xc2\xb7laborant fins a ser conegut com el set\xc3\xa8 Chieftain. N\xc3\xba\xc3\xb1ez, a m\xc3\xa9s, va completar la seva formaci\xc3\xb3 en l\'ensenyament acad\xc3\xa8mic i va obtenir la qualificaci\xc3\xb3 de Matr\xc3\xadcula d\'Honor i Premi Extraordinari Fi de Carrera (Cum Laude) en l\xe2\x80\x99instrument flauta de bec pel Reial Conservatori Superior de M\xc3\xbasica de Madrid.\n_START_SECTION_\nObra discogr\xc3\xa0fica\n_START_PARAGRAPH_\nVa comen\xc3\xa7ar el seu aprenentatge musical amb la flauta i, amb vuit anys, va donar el seg\xc3\xbcent pas, com diu ell, comen\xc3\xa7ant amb la gaita. En una actuaci\xc3\xb3 a l\'Auditori de Castrelos, a Vigo, la seva ciutat natal, va ser descobert per The Chieftains, i aix\xc3\xb2 va donar comen\xc3\xa7ament a la seva carrera musical.  Va ser per primera vegada a Irlanda, l\'any 1989, per gravar al costat d\'aquest grup la banda sonora de la pel\xc2\xb7l\xc3\xadcula L\'illa del tresor._NEWLINE_El 1996, publica el seu primer disc, A Irmandade das Estrelas, que va suposar el boom de la m\xc3\xbasica c\xc3\xa8ltica a Espanya. En aquest disc, N\xc3\xba\xc3\xb1ez se centra sobretot en l\'exploraci\xc3\xb3 de la seva Gal\xc3\xadcia natal amb aportacions irlandeses. _NEWLINE_En el seu seg\xc3\xbcent disc, Os amores libres (1999), N\xc3\xba\xc3\xb1ez presenta una reflexi\xc3\xb3 a l\'entorn del concepte c\xc3\xa8ltic, explorant, entre d\'altres, les connexions existents entre la m\xc3\xbasica tradicional gallega i el flamenc. Els textos que acompanyen les can\xc3\xa7ons d\'aquest disc estan redactats per l\'escriptor Manuel Rivas._NEWLINE_Ja el 2000 i amb la publicaci\xc3\xb3 de Maio longo, amb N\xc3\xba\xc3\xb1ez ja consagrat com a m\xc3\xbasic de renom i projecci\xc3\xb3 internacional, el gaiter va compondre una can\xc3\xa7\xc3\xb3 amb l\'ex-Supertramp Roger Hodgson. Aquest disc \xc3\xa9s una tornada a la tradici\xc3\xb3 galaica i a la senzillesa, i va destacar principalment per introduir-se en les radiof\xc3\xb3rmules musicals del moment._NEWLINE_El seu seg\xc3\xbcent disc d\'estudi \xc3\xa9s Almas de Fisterre, publicat el 2003, i a Fran\xc3\xa7a com Un Galicien en Bretagne, amb una llista de talls lleugerament diferent. Aquest disc \xc3\xa9s el resultat d\'una llarga perman\xc3\xa8ncia del m\xc3\xbasic a Bretanya, en el qual es mostren m\xc3\xbasiques tradicionals bretones gravades al costat de m\xc3\xbasics de renom de la Bretanya._NEWLINE_Carlos N\xc3\xba\xc3\xb1ez tamb\xc3\xa9 ha editat un \xc3\xa0lbum recopilatori de grans \xc3\xa8xits amb diversos talls nous anomenat Todos os mundos i el 2004 va editar un CD+DVD que contenia un concert gravat a Vigo amb el t\xc3\xadtol de Carlos N\xc3\xba\xc3\xb1ez & Amigos amb les seves can\xc3\xa7ons m\xc3\xa9s emblem\xc3\xa0tiques. Carlos tamb\xc3\xa9 participa en la banda sonora de la pel\xc2\xb7l\xc3\xadcula d\'Alejandro Amen\xc3\xa1bar Mar adentro._NEWLINE_Al maig de 2005, Carlos N\xc3\xba\xc3\xb1ez va publicar a Fran\xc3\xa7a, Cinema do mar, dedicat a la interpretaci\xc3\xb3 d\'una selecci\xc3\xb3 de molt c\xc3\xa8lebres peces de la m\xc3\xbasica cl\xc3\xa0ssica (com el Bolero de Ravel o el Concert d\'Aranjuez) i bandes sonores de pel\xc2\xb7l\xc3\xadcules, esperonat per la seva participaci\xc3\xb3 en Mar adentro. La inclusi\xc3\xb3 de bandes sonores va estar motivada pels paral\xc2\xb7lels que troba en les peces seleccionades i la m\xc3\xbasica gallega. Podem trobar una versi\xc3\xb3 de la Missi\xc3\xb3 d\xe2\x80\x99Ennio Morricone, d\'El Padr\xc3\xad  de Nino Rota o la ja habitual en el repertori de The Chieftains \xc2\xabWomen of Ireland\xc2\xbb, de la banda sonora de Barry Lyndon._NEWLINE_El 2006, va participar en la banda sonora de la pel\xc2\xb7l\xc3\xadcula del Studio Ghibli Cuentos de Terramar, del director Goro Miyazaki, primer llargmetratge del fill del conegut cineasta japon\xc3\xa8s Hayao Miyazaki. La seva col\xc2\xb7laboraci\xc3\xb3 en la banda sonora d\'aquesta pel\xc2\xb7l\xc3\xadcula al costat del seu compositor Tamiya Terashima va ser elogiada pel p\xc3\xbablic cin\xc3\xa8fil i filharm\xc3\xb2nic en general i li va valer bones cr\xc3\xadtiques i major projecci\xc3\xb3 internacional a l\'artista gallec._NEWLINE_Al febrer de 2007, en la mateixa setmana dels Oscar, Carlos N\xc3\xba\xc3\xb1ez va publicar la versi\xc3\xb3 espanyola de "Cinema do mar", diferent a la francesa. Inclou temes amb Ryuichi Sakamoto i Dulce Pontes que no es van incloure en la versi\xc3\xb3 francesa de 2005._NEWLINE_El 2008, va participar en les bandes sonores de les pel\xc2\xb7l\xc3\xadcules Seda del director Fran\xc3\xa7ois Girard i El meu monstre i jo, del director Jay Russell._NEWLINE_Des del 2007 aproximadament, Carlos N\xc3\xba\xc3\xb1ez ha estat indagant en les connexions galaiques de la m\xc3\xbasica brasilera. D\'aquesta recerca, ha sorgit el seu nou treball discogr\xc3\xa0fic, titulat Alborada do Brasil, posat a la venda el 16 de juny de 2009._NEWLINE_El 2012 publica Discover, un doble CD que inclou quatre temes in\xc3\xa8dits, aix\xc3\xad com m\xc3\xbaltiples col\xc2\xb7laboracions amb artistes amics al marge de la seva pr\xc3\xb2pia discografia, que s\'unifiquen en aquest disc i fa balan\xc3\xa7 d\'aquests primers anys de la seva carrera. Inclou 39 temes en qu\xc3\xa8 connecta la m\xc3\xbasica gallega amb altres cultures, per la qual cosa compta amb The Chieftains, Sin\xc3\xa9ad O\xe2\x80\x99Connor, The Waterboys, Omara Portuondo, Compay Segundo, Los Lobos, Carlinhos Brown, Carmen Linares, Vicente Amic, Carles Benavent, Montserrat Caball\xc3\xa9, Jordi Savall, Luz, Ry Cooder, Jackson Browne, Ryuichi Sakamoto, o Roger Hodgson de Supertramp._NEWLINE_El 2013, la seva obra "Mambo" va ser la banda sonora de la Vuelta Ciclista a Espanya 2013._NEWLINE_Una caracter\xc3\xadstica fonamental de Carlos N\xc3\xba\xc3\xb1ez i la seva m\xc3\xbasica \xc3\xa9s la de col\xc2\xb7laborar amb tota mena de m\xc3\xbasics de qualsevol nacionalitat, tant en l\'enregistrament dels seus discos com en les seves actuacions en directe. La Carlos N\xc3\xba\xc3\xb1ez Banda amb la qual toca en directe es compon de prestigiosos m\xc3\xbasics com el seu germ\xc3\xa0 Xurxo N\xc3\xba\xc3\xb1ez, percussionista gallec, Pancho \xc3\x81lvarez, guitarrista i violinista i Bego\xc3\xb1a Riob\xc3\xb3, violinista._NEWLINE_Aix\xc3\xad, N\xc3\xba\xc3\xb1ez ha col\xc2\xb7laborat amb destacats artistes espanyols com Vicente Amigo, Carles Benavent, Luz Casal, Kepa Junkera i Carmen Linares. D\'entre els molts m\xc3\xbasics internacionals amb els quals ha tocat o gravat, destaquen The Chieftains i els seus integrants Paddy Moloney, Sean O\'R\xc3\xadada i el difunt Derek Bell. A m\xc3\xa9s d\'ells, cal destacar Le\xc3\xb3n Gieco, Donen Ar Braz, Jackson Browne, Phil Cunningham, Liam O\'Flynn, Ry Cooder,  Ronnie Drew, Frankie Gavin, Roger Hodgson, Paddy Keenan, Joan Manuel Serrat (en Sombras de la China), Noa, M\xc3\xa1irtin O\'Connor, Liam O`Flynn, Dulce Pontes, Teresa Salgueiro, Sharon Shannon, Donald Shaw, la Vella Trova Santiaguera, l\'Ensamble Gurruf\xc3\xado, la Banda de Gaites de Cea (Orense) i la Real Banda de Gaites de la Diputaci\xc3\xb3 d\'Ourense._NEWLINE_En el marc de la seva col\xc2\xb7laboraci\xc3\xb3 amb artistes internacionals, Carlos N\xc3\xba\xc3\xb1ez va ser convidat a participar en l\xe2\x80\x99"Earth Celebration 2006", festival internacional que se celebra cada estiu a la japonesa illa de Sado, organitzat per KODO, fam\xc3\xb3s grup nip\xc3\xb3 de taiko._NEWLINE_A m\xc3\xa9s, el 2006, va col\xc2\xb7laborar en la banda sonora de la pel\xc2\xb7l\xc3\xadcula Contes de Terramar, de Goro Miyazaki._NEWLINE_El 2010, va participar en la creaci\xc3\xb3 de l\'espectacle "El secret de la llan\xc3\xa7a" (Le Secret de la Lance) al parc tem\xc3\xa0tic franc\xc3\xa8s de Puy du Fou._NEWLINE_El 2012, va realitzar la seva primera gira nord-americana juntament amb el seu germ\xc3\xa0 Xurxo, el guitarrista Pancho \xc3\x81lvarez i la violinista nord-americana Katie McNally.'